Úradný vestník L 056 , 09/03/1993 S. 0042 - 0042

Fínske špeciálne vydanie: Kapitola 3 Zväzok 48 S. 0163

Švédske špeciálne vydanie: Kapitola 3 Zväzok 48 S. 0163



Rozhodnutie Komisie z 19. januára 1993 o podrobných pravidlách, ktoré sa týkajú vizuálnej kontroly na účel zistenia parazitov v produktoch rybolovu (93/140/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 91/493/EHS z 22. júla 1991 o hygienických podmienkach na produkciu a uvedenie produktov rybolovu na trh [1], najmä na kapitolu IV, oddiel V, bod 1 prílohy k uvedenej smernici, keďže smernica 91/493/EHS stanovuje požiadavky, ktorými sa riadia kontroly parazitov počas manipulácie s produktmi rybolovu na pevnine a na palubách plavidiel určených na spracovávanie; keďže osoby činné v sektore rybárstva majú vykonať vlastné kontroly produkcie produktov rybolovu vo všetkých etapách, v súlade s pravidlami stanovenými v článku 6 smernice 91/493/EHS, aby ryby jasne napadnuté parazitmi neboli uvedené na trh pre ľudskú spotrebu; keďže podľa kapitoly I, oddiel II, bod 5 prílohy smernice 91/493/EHS sa musia uplatňovať rovnaké pravidlá na zariadenia na pevnine ako aj na plavidlá určené na spracovávanie; keďže prijatie podrobných pravidiel týkajúcich sa vizuálnej kontroly vyžaduje stanovenie pojmov viditeľné parazity a vizuálna kontrola, ako aj určenie charakteru a frekvencie uskutočnených pozorovaní; keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Na účely tohto rozhodnutia: 1. viditeľný parazit – je parazit alebo skupina parazitov, ktorých rozmer, farba alebo štruktúra sú jasne rozoznateľné od tkaniva ryby; 2. vizuálna kontrola – je nedeštruktívne skúmanie rýb a produktov rybolovu bez zväčšovacích optických prostriedkov a za dobrých svetelných podmienok pre ľudské videnie, vrátane, ak je to nevyhnutné, presvietením. Článok 2 1. Vizuálna kontrola sa musí vykonať na reprezentatívnom počte vzoriek. 2. Osoby zodpovedné za zariadenia na pevnine a kvalifikované osoby na plavidlách určených na spracovávanie určia rozsah a frekvenciu kontrol, uvedené v odseku 1, odkazom na charakter produktov rybolovu, ich geografického pôvodu a ich použitia. Článok 3 Počas produkcie musí byť kvalifikovanými osobami vykonaná vizuálna kontrola brušnej dutiny, pečienok a ikier vypitvaných rýb, ktoré sú určené na ľudskú spotrebu. Podľa použitého spôsobu pitvania sa musí vykonať vizuálna kontrola: 1. v prípade manuálnej pitvy, priebežne pracovníkom pri pitvaní a umývaní; 2. v prípade strojovej pitvy, odoberaním reprezentatívneho počtu vzoriek aspoň 10 kusov rýb za jednu dávku. Článok 4 Vizuálna kontrola rybích filiet alebo rybích plátkov sa musí vykonať kvalifikovanými pracovníkmi počas úpravy po filetovaní a krájaní na pláty. Ak nie je možné individuálne skúmanie z dôvodu veľkosti filiet alebo operácií filetovania, musí sa vypracovať plán odberu vzoriek, ktorý bude prístupný príslušnému orgánu, v súlade so stanoviskami uvedenými v článku 6 ods. 1 smernice 91/493/EHS. Ak je z technického hľadiska možné presvecovanie filiet, musí byť zahrnuté do plánu odberu vzoriek. Článok 5 Toto rozhodnutie je adresované členským štátom. V Bruseli 19. januára 1993 Za Komisiu René Steichen člen Komisie [1] Ú. v. ES L 268, 24.9.1991, s. 15. --------------------------------------------------